成都遨樂詩二十一首 重陽日州南門藥市
作者：田況
朝代：宋

paragraphs: 岷峨旁礴天西南，靈滋秀氣中潛含。
草木瓌富百藥具，山民采捋知辛甘。
成都府門重陽市，遠近湊集爭齎擔。
市人譎獪亦射利，頗覺良惡相追參。
旁觀有叟意氣古，肌面皯黣毛䰐鬖。
賣藥數種人罕識，單衣結縷和陰嵐。
成都處士足傳記，勸誡之外多奇談。
盛言每歲重陽市，屢有仙跡交塵凡。
俗流聞此動非覬，不識妙理徒規貪。
惟期幸遇化金術，未肯投足栖雲嵓。
予於神仙無所求，一離常道非所躭。
但喜山民藥貨售，歸助農業增耡芟。